Anexă la scrisoarea MM nr_____________
                    din _______________
Raport
privind implementarea Strategiei de mediu în anul 2016
În rezultatul monitorizării implementării Strategiei de mediu pentru anii 2014-2023 și a Planului de acțiuni pentru implementarea acesteia, aprobate prin Hotărârea Guvernului nr. 301 din 24.04.2014 pe parcursul anului 2016 au fost realizate următoarele activități:
Obiectivul specific 1. Asigurarea condiţiilor de bună guvernare şi eficientizare a potenţialului instituţional şi managerial în domeniul protecţiei mediului pentru atingerea obiectivelor de mediu.
Obiectivul se realizează prin intermediul a trei direcții de acțiuni prioritare, și anume:
1. Armonizarea legislației de mediu la prevederile directivelor UE din domeniu;

2. Asigurarea planificării strategice de mediu la nivel național, sectorial și local;

3. Asigurarea reformei instituționale în sectorul de mediu.

Cu referire la armonizarea legislației de mediu la prevederile directivelor UE din domeniu, au fost elaborate și adoptate: Legea nr. 209 din 29.07.2016 cu privire la deșeuri, prin care au fost transpuse în legislația națională Directiva 2008/98/CE şi alte 9 acte europene; Legea privind evaluarea strategică de mediu, adoptată în lectură finală în cadrul ședinței plenare a Parlamentului din 02.03.2017, care este aproximata la Directiva 2001/42/CE; Legea 117 din 02.07.2016 pentru ratificarea Protocolului de la Nagoya privind accesul la resursele genetice și distribuirea corectă și echitabilă a beneficiilor care rezultă din utilizarea acestora la Convenția privind diversitatea biologică. 

Pe lângă actele legislative menționate, au fost aprobate un șir de acte normative ce transpun Directive și Regulamente ale UE, și anume:

· Regulamentul privind reducerea conținutului de sulf din anumiți combustibili lichizi, aprobat prin Hotărîrea Guvernului nr. 414 din 08.04.2016.

· Regulamentul cu privire la măsurile de reducere a emisiilor provenite de la sistemele de climatizare ale autovehiculelor, aprobat prin Hotărîrea Guvernului nr. 1242 din 14.11.2016.
· Regulamentului privind accesul publicului la informaţia de mediu, aprobat prin Hotărîrea Guvernului nr.1467 din 30.12.2016. 
Au fost elaborate mai multe proiecte de legi și regulamente armonizate la Directivele UE de mediu, care urmează a fi adoptate pe parcursul anului 2017. Acestea se află la diferite etape de promovare pentru adoptare/aprobare, și anume:
· proiectul Legii privind substanțele chimice, aprobat prin Hotărârea Guvernului nr. 1032 din 08.09.2016, care transpune, parțial sau complet, în legislația națională 14 Directive și Regulamente ale UE. În prezent, proiectul legii  se discută în Comisiile Parlamentare. 
· proiectul Legii privind organismele modificate genetic, aprobat prin Hotărârea Guvernului nr. 820 din 01.07.2016, care transpune Directiva 2001/18/CE. 

· Proiectul legii privind ratificarea Convenției de la Minamata cu privire la mercur, adoptată la Kumamoto, Japonia, la 10.10.2013, aprobat prin Hotărârea Guvernului nr. 1354 din 16.12.2016. în prezent proiectul se examinează în Comisiile Parlamentare.
· Hotărârea Parlamentului de privind fondarea Rezervaţiei biosferei „Prutul de Jos” , aprobată prin Hotărârea Guvernului nr. 16 din 23.01.2017. 
· Proiectul Regulamentului privind deşeurile de echipamente electrice şi electronice, care este în proces de avizare.
· Proiectul Regulamentului privind ambalajul și deșeurile de ambalaj.
· Proiectul Regulamentului cu privire la depozitele de deșeuri,
· Proiectul Regulamentului privind controlul emisiilor de compuși organici volatili (COV) rezultați din depozitarea și din distribuția benzinei de la terminale la stațiile de distribuție a produselor petroliere etc. 
Cu referire la planificarea strategică de mediu la nivel național, sectorial și local, pe parcursul anului 2016 au fost aprobate următoarele documente de politici:

· Strategia naţională a managementului deşeurilor radioactive pentru anii 2017- 2026 (Hotărârea Guvernului nr. 1441 din 30.12.2016). În prezent aceasta se discută în cadrul Comisiilor Parmanetare.  
· Strategia de dezvoltare cu emisii reduse (Hotărârea Guvernului nr. 1470 din 30.12.2016).
· Programul național de suprimare eșalonată a hidroclorofluoro-carburilor pentru anii 2016-2040 în Republica Moldova (Hotărârea Guvernului nr. 856 din 13.07.2016).
În ceea ce privește asigurarea reformei instituționale în sectorul de mediu a fost elaborat proiectul noului Regulament al Ministerului Mediului, însă Guvernul a restituit proiectul sus-menționat, argumentându-se că, în conformitate cu Hotărârea Guvernului nr. 953 din 08.08.2016 „Pentru stabilirea moratoriului privind majorarea numărului de unități de personal real încadrate în autoritățile publice și alte instituții finanțate din bugetul de stat”, dar și având în vedere că urmează reforma instituțională la nivel de Guvern, la etapa actuală promovarea proiectului noului Regulament al Ministerului Mediului nu este oportună. 
La fel, a fost elaborat proiectul Conceptului de reorganizare și optimizare a structurilor de mediu, dar procesul de promovare a documentului la fel a fost stopat, ținându-se cont de faptul că urmează restructurarea întregului sistem de administrație publică centrală. Procesul de promovare a proiectului de Concept va fi reluat după implementarea reformei instituționale la nivel de Guvern. Conceptul de reorganizare prevede și crearea Agenției de mediu, ca instituție abilitată cu funcția de implementare a politicii și legislației de mediu. 

Obiectivul specific 2. Integrarea  principiilor de protecţie a mediului, de dezvoltare durabilă şi dezvoltare economică verde, de adaptare la schimbările climatice în toate sectoarele economiei naţionale.

Un prim pas la capitolul integrării prevederilor de mediu în documentele de politici, actele legislative și normative sectoriale a fost realizat de Ministerul Mediului în procesul avizării acestora, aspectele de protecție a mediului fiind introduse în circa 20 de documente, printre care pot fi menționate:
· proiectul Strategiei Naționale de Dezvoltare Regională 2016-2020;

· proiectul regulamentului privind ajutorul de stat pentru protecția mediului și energie;
· proiectul hotărârii Guvernului cu privire la aprobarea Sistemului informatic de gestionare și eliberare a actelor permisive și a Planului de acțiuni pentru optimizarea actelor permisive și implementarea soluțiilor de ghișeu unic;
· proiectul hotărârii Guvernului cu privire la aprobarea proiectului de lege pentru modificarea și completarea Codului cu privire la știință și inovare al Republicii Moldova nr. 259-XV din 15.07.2004;
· proiectul hotărârii Guvernului cu privire la Consiliul Național de Coordonare pentru Dezvoltare Durabilă;
· proiectul hotărârii de Guvern cu privire la aprobarea Regulamentului privind procedurile de conlucrare a autorităților de supraveghere a pieței și Serviciul Vamal;
· proiectul hotărârii Guvernului „Cu privire la aprobarea Strategiei de dezvoltare a sistemului statistic național 2016-2020 și a Planului de acțiuni pentru implementarea acesteia”;
· proiectul hotărârii de Guvern cu privire la aprobarea Strategiei sectoriale de adaptare a sistemului de sănătate la schimbările climatice;
· proiectul Foii de parcurs privind implementarea Eurocodurilor în Republica Moldova;
· proiectul hotărârii Guvernului cu privire la aprobarea Planului național de acțiuni în domeniul eficienței energetice pentru anii 2016-2018.
Pași importanți în vederea promovării principiului de dezvoltare durabilă și economie verde au fost întreprinși de către Ministerul Economiei. Astfel, prevederi privind protecţia mediului au fost integrate în următoarele acte normative şi documente de politici sectoriale elaborate de către Ministerul Economiei: 

· Legea nr. 10 din 26.02.2016 privind promovarea utilizării energiei din surse regenerabile, care are drept scop instituirea unui cadru juridic necesar pentru promovarea utilizării energiei provenite din surse regenerabile, fapt care va contribui la dezvoltarea durabilă a economiei naţionale;

· Hotărârea Guvernului nr. 750 din 13.06.2016 pentru aprobarea Regulamentelor privind cerințele în materie de proiectare ecologică aplicabile produselor cu impact energetic, care include 11 regulamente. Regulamentele respective stabilesc cerinţe privind proiectarea ecologică a produselor consumatoare de energie care vor fi introduse pe piață, stabilind nivelurile minime privind performanța produsului în vederea reducerii impactului asupra mediului pe parcursul ciclului de viață al produsului (proiectare, producție, distribuție și eliminare);

· Hotărârea Guvernului nr. 917 din 27.07.2016 cu privire la aprobarea modificărilor și completărilor ce se operează în Hotărârea Guvernului nr. 1003 din 10 decembrie 2014, prin care se transpune în legislația națională alte 4 regulamente ale Uniunii Europene privind etichetarea şi informaţiile standard despre produs, a consumului de energie şi de alte resurse ale produselor cu impact energetic;
· Hotărârea Guvernului cu privire la aprobarea Planului național de acțiuni în domeniul eficienței energetice pentru anii 2016-2018, care a fost aprobată în cadrul ședinței Guvernului din data de 21 decembrie 2016, urmând a fi publicată în Monitorul Oficial al Republicii Moldova. Planul respectiv prevede măsuri de eficiență energetică cu stabilirea unei ținte privind economiile de energie finală în mărime de 167 ktep către anul 2020, care în mod implicit generează reduceri a volumului de emisii a gazelor cu efect de seră.

În domeniul implementării „Oficiilor verzi”, Agenția pentru Eficiență Energetică a lansat la data de 15.04.2016, Centrul de Informare pentru Energie Sustenabilă pe platforma Centrului Unic de Informare. Astfel, persoanele interesate pot solicita consultații gratuite aferente celor mai bune practici și tehnologii din domeniul eficienței energetice și surselor de energie regenerabilă. 
Interferenţa dintre dezvoltarea durabilă şi economia verde este tot mai evident influenţată de investiţiile publice-private, care reduc emisiile de carbon şi, respectiv, poluarea mediului, sporesc eficienţa energetică şi a resurselor, previn pierderea biodiversităţii şi degradarea serviciilor ecosistemice. Astfel, crearea și susținerea unor parteneriate publice-private pentru promovarea principiilor şi acţiunilor de dezvoltare economică verde a devenit o prioritate în Republica Moldova. În acest sens pe parcursul anului 2016 au fost înaintate spre avizare studii de fezabilitate pentru 6 proiecte de parteneriat public-privat în domeniul dezvoltării infrastructurii termoenergetice pe biomasă, prin instalarea și utilizarea termocentralelor pe biomasă, la instituțiile publice preselectate din raioanele Rîșcani, Orhei, Dondușeni, Nisporeni, Călărași și Anenii Noi. De asemenea, pe parcursul perioadei de raportare a fost semnat un contract de parteneriat public-privat privind ,,Prestarea serviciilor de furnizare a energiei termice din biomasă, prin dezvoltarea infrastructurii termoenergetice pe biomasă, inclusiv instalarea și utilizarea termocentralelor pe biomasă, la instituțiile publice preselectate din raionul Ungheni”. La fel, Agenția pentru Eficiență Energetică a organizat pe parcursul anului 2016 concursul de creare a parteneriatelor publice private în prestarea serviciilor de livrare a energiei din biomasă. În cadrul concursului au participat 8 instituții, dintre care 5 au fost selectate pentru PPP-ul din raionul Taraclia și UTA Găgăuzia. Totodată, au fost organizate instruiri în domeniul achizițiilor publice de biocombustibil solid pentru reprezentanții administrației publice locale, instituțiile publice beneficiare ale Proiectului ”Energie și Biomasă” și operatorii centralelor termice pe biomasă implementate în prima și a doua fază a Proiectului ”Energie și Biomasă” (2011-2016).

Cu referire la elaborarea mărcii naționale „Moldova Verde” pentru produse și procese ecologice pure, Agenția pentru Eficiență Energetică organizează anual competiția ”Moldova Eco-Energetică”, în cadrul căreia sunt decernate premii naționale a celor mai bune companii Eco Responsabile. Concursul promovează companiile de pe piața Republicii Moldova care implementează, realizează și dezvoltă proiecte notabile în domeniul surselor de energie regenerabile și a eficienței energetice. Astfel, această inițiativă trebuie privită ca o Platformă ce promovează eficiența energetică în rândul subiecților economiei naționale și creează cadrul și mediul necesar pentru inițiativa „Marca Verde”. La fel, Ministerul Economiei a operat modificări în Hotărârea Guvernului nr. 250 din 09.03.2005 cu privire la aprobarea Regulamentului pentru desfășurarea concursului “Cel mai bun antreprenor din sectorul întreprinderilor mici și mijlocii” și a fost introdusă o nouă nominalizare la concurs și anume, “Cel mai bun antreprenor, implementator al modelului economic „verde”.
Un prim pas în vederea iniţierii introducerii sistemului de etichetare ecologică a produselor poate fi considerat adoptarea Legii nr. 151 din 17.07.2014 privind cerinţele în materie de proiectare ecologică aplicabile produselor cu impact energetic și Legii nr. 44 din 27.03.2014 privind etichetarea produselor cu impact energetic. Prin aplicarea cerinţelor acestor legi produselor energetice se va respecta una din cele trei condiţii ale etichetei ecologice - „eficient din punct de vedere energetic”. În vederea punerii în aplicare a Legii 151/2014, a fost aprobată Hotărârea Guvernului nr. 750 din 13.06.2016 pentru aprobarea regulamentelor privind cerințele în materie de proiectare ecologică aplicabile produselor cu impact energetic. Regulamentele stabilesc cerinţele privind proiectarea ecologică a produselor consumatoare de energie, care urmează a fi introduse pe piață, stabilind nivelurile minime privind performanța produsului în vederea reducerii impactului asupra mediului de-a lungul ciclului de viață al produsului (proiectare, producție, distribuție și eliminare). Legea nr. 44/2014 se aplică prin Hotărârea Guvernului nr. 1003 din 10.12.2014 și Hotărârea Guvernului nr. 917 din 27.07.2016. Aceste Hotărâri de Guvern transpun 10 regulamente europene în domeniul cerințelor de etichetare energetică aplicabile produselor cu impact energetic. 
Acțiunile orientate pe implementarea Programului naţional pentru eficienţă energetică 2011-2020 şi a Planului naţional de acţiuni în domeniul eficienţei energetice pentru anii 2013-2015 au permis obținerea pentru anul 2015 a unei valori a intensității energetice de 0,441 tep/mie EUR, în creștere cu 15 % față de anul de gestiune 2014 (datele pentru anul 2016 vor fi disponibile la sfârșitul anului 2017 când va fi publicată balanța energetică pentru anul 2016). Principalul motiv al acestei creșteri este stagnarea economiei naționale, în materie de Produs Intern Brut (PIB) și, totodată, devalorizarea valutei naționale, ceea ce a cauzat o depreciere a PIB convertită în valută internațională. Mai mult ca atât, pe parcursul anului 2016 a fost asigurată implementarea unui șir de proiecte prin intermediul liniilor de finanțare, fondurilor și programelor implementate din mijloace alocate de către partenerii de dezvoltare, din bugetul de stat și cel al autorităților locale. Astfel, în perioada de raportare Fondul pentru Eficiență Energetică (FEE) a identificat și evaluat 32 de proiecte de eficiență energetică și valorificare a surselor regenerabile de energie, iar, per ansamblu, în faza de implementare sunt 182 de inițiative. Astfel, la zi, per total, din 763 proiecte depuse la Fondul de Eficiență Energetică, a fost aprobată finanțarea de către Consiliul de Administrație pentru 272 proiecte în sumă de 591,03 mil. MDL.
În cadrul Programul de subvenționare a cazanelor pe biomasă pentru gospodăriile casnice și microîntreprinderi, implementat de Agenția pentru Eficiență Energetică și FEE din mijloacele financiare ale Proiectului Energie și Biomasă (PEBM) și FEE, au fost recepționate 262 dosare de la persoane fizice și 15 dosare de la persoane juridice – toate fiind evaluate. Prin urmare, au fost subvenționate din bugetul PEBM 164 de dosare, valoarea totală a cărora constituie  2 745 224,40 MDL (buget PEBM), iar alte 52 de dosare au fost finanțate din fondurile FEE, valoarea lor constituind 1 094 163,76 MDL.
Totodată, se implementează faza a doua a Proiectului ”Energie și Biomasă în Moldova”, cu un buget de 9,41 mil. Euro acordați de UE și implementat de PNUD Moldova în perioada 2015-2017.  Proiectul dat și-a extins aria de activitate în regiunea transnistreană, în orașele mici din republică și în localitățile rurale. În perioada de referință, în cadrul componentei 1.1, au fost realizate următoarele:

· 20 sisteme de încălzire pe biomasă și 10 sisteme de panouri solare pentru încălzirea apei au fost instalate complet;

· 14 sisteme de încălzire și 27 sisteme de panouri solare sunt la etapa de selectare a companiei de construcție și montaj;

· 17 sisteme de încălzire și 6 sisteme de panouri solare sunt la etapa de semnare a Memorandumurilor de Înțelegere cu PNUD Moldova.

În data de 20.09.2016, Agenția pentru Eficiență Energetică şi Organizaţia Naţiunilor Unite pentru Dezvoltare Industrială, au semnat contractul de implementare a proiectului „Consolidarea capacităţii de producţie locală a sistemelor solare de energie termică în Republica Moldova". Proiectul prevede achiziționarea, instalarea și punerea în funcțiune a unei linii de producere a colectoarelor solare cu tuburi vidate, cât și dezvoltarea capacitaților personalului implicat în producerea propriu-zisă. Bugetul total al proiectului dat este de 246 743 EURO. Proiectul se află la Etapa I - Selectarea companiei beneficiare de echipament, instruirea personalului tehnic și punerea în funcțiune a liniei de producere. La fel, AEE a semnat contractul de cooperare cu UAB „Energetikos Projectai” întru implementarea proiectului „Bilateral Cooperation in the implementation of the renewable energy technologies in Moldova”, susținut de Ministerul Mediului al Republicii Lituania, care prevede instalarea panourilor fotovoltaice cu puterea de până la 55 kW pe acoperișul Clădirii Guvernului, Piața Marii Adunări Naționale 1. Totodată, AEE a înaintat către Consiliul de Administrare a FEE, 7 propuneri de proiecte pilot în domeniul EE și SER cu un buget preconizat de peste 3.5 mil Euro.
Obiectivul specific 3. Sporirea nivelului de cunoştinţe privind protecţia mediului în rândul elevilor, studenţilor şi angajaţilor cu cel puţin 50% până în anul 2023 şi asigurarea accesului la informaţia de mediu. 

În scopul asigurării unui nivel înalt de educaţie ecologică a populației Republicii Moldova și pentru sporirea nivelului de cunoştinţe privind priorităţile în domeniul protecţiei mediului şi dezvoltării durabile în rândurile elevilor, activitățile de includere a educaţiei ecologice în sistemul de educaţie formal au continuat și pe parcursul anului 2016. Astfel, la universităţile de stat sau la cele private activează facultăţi sau specialităţi ce implementează educația ecologică, așa ca:

· Universitatea de Stat din Moldova a desfășurat admiterea la specialitățile Ecologie şi Protecţia mediului ambiant. Discipline cu conținut în domeniul ecologiei, de asemenea, se conțin şi la specialitățile Silvicultura și grădini publice, Geologie, Meteorologie; 
· Universitatea Tehnică a Moldovei – specialitățile Ingineria și protecţia apelor, Ingineria mediului;

· Universitatea de Stat din Tiraspol – specialitățile Biologie şi Ecologie;
· Univeritatea Agrară de Stat din Moldova – specialitățile Protecţia plantelor, Ingineria mediului, Ecologie;

· Universitatea Liberă Internaţională din Moldova – specialitatea Ecologie etc.

În Planul-cadru pentru învățământul primar, gimnazial și liceal, anul de studii 2016-2017, sunt oferite discipline opționale pe domenii prioritare, cum ar fi: Educația pentru dezvoltare durabilă, Civismul, Educația pentru sănătate și viață de calitate, educația interculturală. În lista orientativă a disciplinelor opționale se regăsește Educația ecologică pentru elevii claselor a I-a – a XII-a. Fiecare elev studiază, în mod obligatoriu, cel puțin o disciplină opțională. Odată exprimată opțiunea pentru o anumită disciplină, frecventarea ei și realizarea prevederilor curriculare devin obligatorii.

În ediția anului 2016, Ministerul Educației a organizat 35 de olimpiade școlare raionale şi o olimpiadă naţională la ecologie. La olimpiada naţională au participat 58 de elevi, care au susţinut 29 de proiecte în domeniul ecologiei. Proiectele au fost prezentate fie în mod individual, fie în grupuri din mai mulți elevi. 
La fel, prin intermediul Fondului Ecologic Național au fost asigurate instituțiile preșcolare publice cu material didactic ecologic, în acest scop alocându-se circa 400000 lei. Totodată, au fost finanțate elaborarea și/sau editarea:

- revistei științifice de informare și cultură ecologică „Mediul Ambiant”,

- monografiei ”Structura populațională a speciilor spontane de stejar”,

- enciclopediei de viticultură ecologică,

- enciclopediei ”Păsările. Enciclopedie ilustrată”, 

- cărţii “Rezervaţia Pădurea Domnească”.
De asemenea, au fost întreprinse de Ministerul Mediului un șir de acțiuni pentru  informarea şi conştientizarea publicului din țară cu problematica de mediu, care s-au manifestat prin:

· mediatizarea activității ministerului și a campaniilor naţionale de salubrizare, înverzire, amenajare, a concursurilor și altor activităţi de amploare organizate de către minister, fiind plasate pe site-ul ministerului 311 de informații și comunicate de presă;

· participarea la 8 mese rotunde, 19 conferințe și tururi de presă și la 26 emisiuni;

· informarea publicului larg şi atragerea societăţii civile (ONG-uri, grupuri de iniţiativă, etc.) în cadrul acţiunilor naţionale în domeniul protecţiei mediului, cum sunt:

· Campania de salubrizare ”Hai, Moldova” (24.09.2016),

· acțiunea de lichidare a 134 de garduri și obstacole ilegale de pe r. Răut,
· Ziua națională de înverzire a plaiului „Un arbore pentru dăinuirea noastră” (29.10.2016),
· 13 acțiuni de salubrizare,
· Campania de informare și sensibilizare a publicului despre problemele ecologice „Orașul pe care vreau să-l văd” desfășurată de către Liga Tineretului din Moldova (4 – 24 aprilie 2016),

· acțiunea globală „Ora planetei” (19.03.2016) în cadrul căreia timp de o oră au fost deconectate rețelele electrice de iluminat de pe teritoriul zonei pietonale, strada Eugen Doga. De asemenea, a fost deconectată lumina în sediul unor instituții publice, bănci, oficii ș.a. Au fost organizate concurs de desen pe asfalt ”Zâmbește – Planeta te iubește”. 
· Caravana Biodiversității, ediția 2016, acțiune susținută în scopul informării şi conştientizării publicului larg privind importanţa protecţiei mediului şi conservării diversităţii biologice. Destinaţiile Caravanei Biodiversității au fost localitățile care fac parte din fondul ariilor naturale protejate de stat. Evenimentul s-a desfășurat în perioada 18-20 mai 2016 și în cadrul lui au fost organizate vizite la: Liceul Teoretic ,,Mitropolit Nestor Vornicescu” din s. Lozova, rl Străşeni/Rezervaţia Ştiinţifică “Codrii”, Liceul din s. Rădenii Vechi, rl Ungheni/Rezervaţia Ştiinţifică “Plaiul Fagului” și Liceul Teoretic ,,Onisifor Ghibu” din or Orhei/Parcul Naţional Orhei.
· Ziua Internaţională a Grădinilor Zoologice şi Parcurilor (09.08.2016), Ziua Mondială a Zonelor Umede (02.02.2016), Ziua mondială a apei (22 martie 2015); Ziua Pământului (22 aprilie 2015); Ziua Nistrului (31 mai 2015), Ziua internațională de protecție a stratului de ozon (09.09.2016), Ziua Dunării (29.07.2016) etc. 

Un pas important în asigurarea accesului la informația de mediu este aprobarea Hotărârii de Guvern nr. 1467 din 30.12.2016 cu privire la aprobarea Regulamentului privind accesul publicului la informația de mediu. Obiectivul proiectului Hotărârii de Guvern este de a asigura accesul publicului la informația de mediu, întru implicarea activă a comunității în activitățile de protecție a mediului și de luare a deciziilor în acest domeniu. 
La fel, pentru asigurarea accesului publicului la informația de mediu, Ministerul Mediului, cu sprijinul PNUD Moldova, a elaborat proiectul Conceptului Sistemului informațional integrat de mediu, care va fi promovat pentru aprobare pe parcursul anului 2017.
Obiectivul specific 4. Reducerea impactului negativ al activităţii economice asupra mediului şi îmbunătăţirea măsurilor de prevenire a poluării  mediului.
Odată cu intrarea în vigoare la 4 ianuarie 2015 a Legii nr. 86 din 29.05.2014 privind evaluarea impactului asupra mediului (EIM), a fost lansat un mecanism nou de prevenire a poluării mediului, care ar putea surveni de pe urma implementării unor proiecte planificate, publice şi private, sau a unor genuri de activitate, care pot avea un impact semnificativ asupra mediului, inclusiv şi a statelor transfrontiere. Legea este foarte importantă prin faptul că asigură evaluarea impactului asupra mediului a unor activități economice încă în faza de proiectare a acestora și permite intervenirea la timp cu recomandări și măsuri de minimizare a acestui impact. În contextul asigurării procedurii, au fost organizate 10 şedinţe ale Comisiei de experţi pentru asigurarea implementării procesului de efectuare a evaluării prealabile a activităţilor planificate și 4 ședințe ale Grupului de lucru pentru examinarea și coordonarea proiectului Programului de realizare a EIM, în cadrul cărora au fost examinate 99 de cereri depuse, emise 39 decizii ale Comisiei, elaborate 7 avize de coordonare a Programelor de realizare a EIM, eliberate 4 Acorduri de mediu.
Concomitent, a fost elaborat proiectul Ghidului privind EIM a fost definitivat și avizat cu ministerele. În procesul de avizare a ghidului a apărut necesitatea de efectuare a analizei impactului de reglementare (conform avizului Ministerului Economiei). Urmează definitivarea și aprobarea Ghidului în anul 2017.
De asemenea, a fost adoptată Legea privind evaluarea strategică de mediu (ESM). Legea a fost adoptată în lectură finală în ședința Parlamentului din 02.03.2017.
Reieșind din faptul că rolul sistemului de plăți pentru poluarea mediului era limitat în ceea ce privește generarea veniturilor pentru fondurile ecologice, s-a marcat necesitatea unei reforme cuprinzătoare a sistemului de plăți și taxe ecologice. Astfel, în scopul implementării prevederilor Art. 195 din Acordul de Asociere RM–UE, care presupune interzicerea aplicării unor taxe administrative cu un efect echivalent cu cel al taxelor vamale la import sau la export și a altor redevențe și în baza Legii nr. 138 din 20.06.2016 privind modificarea și completarea unor acte legislative ce vizează politica bugetară, fiscală și vamală pentru anul 2016, a fost adoptată Legea nr. 281 din 16.12.2016 cu privire la modificarea şi completarea unor acte legislative (politica bugetar – fiscală) prin care au fost aprobate modificări la Legea nr. 1515 din 16.06.1993 privind protecția mediului înconjurător și Legea nr. 1540 din 25.02.1998 privind plata pentru poluarea mediului. Aceste modificări servesc derept bază legală pentru promovarea unui nou mecanism de încasare și gestionare a plăților pentru poluare, echitabil atât pentru producătorii autohtoni, cât și pentru importatorii de mărfuri, utilizându-se sistemul fiscal de colectare a taxelor de mediu. La fel, conform Legii nr. 281, Fondul Ecologic Național a fost unificat într-un singur fond, prin lichidarea Fondurilor ecologice locale.
Un pas important în prevenirea poluării este adoptarea Legii nr. 209 din 29.07.2016 privind deșeurile, care, prin art. 12, a introdus instrumentul de responsabilitate extinsă a producătorului. Responsabilitatea extinsă a producătorului reprezintă totalitatea de obligații impuse producătorilor, fie individual, fie colectiv, pentru recuperarea și valorificarea sau reciclarea produselor scoase din uz. Activităţile pentru aplicarea responsabilităţii extinse a producătorului vizează măsurile de acceptare a produselor returnate şi a deşeurilor care rămân după utilizarea respectivelor produse, precum şi gestionarea ulterioară a deşeurilor şi asigurarea financiară pentru aceste activităţi. Responsabilității extinse a producătorului vor fi supuse următoarele produse: baterii și acumulatorii, echipamente electrice și electronice, vehicule scoase din uz, uleiuri uzate, ambalaje și deșeuri de ambalaje.

Mecanismul de implementare a responsabilității extinse a producătorului pentru produsele menționate va fi stabilit de Guvern prin actele normative. 

O altă realizare în acest domeniu este aprobarea Legii nr. 208 din 17.11.2016 privind modificarea și completarea Codului contravențional al Republicii Moldova nr. 218-XVI din 24 octombrie 2008. Aceste modificări prevăd înăsprirea pedepselor pentru contravențiile în domeniul mediului, care au intrat în vigoare la 16.03.2017.
Obiectivul specific 5. Crearea sistemului de monitoring integrat şi de control al calităţii mediului.
Cu suportul Agenției de Cooperare Internațională a Germaniei, în cadrul proiectului regional EaP Climate se elaborează proiectul Strategiei privind aerul. Proiectul strategiei prevede și crearea sistemului de monitoring al aerului. În acest sens au fost determinate zonele și aglomerațiile în conformitate cu Directiva UE 2008/50/EC și Directiva 2004/107/EC. Astfel, în baza studiilor efectuate și practicii statelor UE, au fost stabilite 5 zone: Zona Nord, Zona Centru, Zona Sud, Zona Est, Zona UTAG. La fel, conform art. 3 al Directivei 2004/107/EC a fost stabilită 1 Aglomerație – Aria Chișinău. 

Un accent important a fost pus pe revizuirea standardelor de calitate a mediului şi armonizarea acestora la standardele internaţionale de mediu. În rezultat, au fost propuse Institutului de Standardizare din Moldova (ISM) 18 standarde ISO şi EN pentru adoptare, dintre care 2 în domeniul calității aerului atmosferic, 9 în domeniul calității apei și 7 în domeniul calității solului. La fel, a fost solicitat ISM elaborarea a unui standard moldovenesc privind instalațiile de protecție a peștelui. Pe parcursul anului 2016, ISM a efectuat o analiză a tuturor actelor normative emise de către Ministerul Mediului pentru a verifica referințele la standarde care se conțin în aceste acte normative. Astfel, au fost identificate 8 acte normative în care se face referință la 23 standarde GOST, care au fost elaborate în anii 1970-1980. Ministerul Mediului urmează să opereze modificări în aceste acte normative și să înlocuiască standardele GOST cu standarde europene sau internaționale.
La fel, în acest domeniu a fost stabilită lista preliminară a indicatorilor de mediu, iar în baza ei a fost elaborat Raportul privind starea mediului în Republica Moldova în perioada 1990-2014. Raportul a fost publicat pe pagina web a Ministerului Mediului (http://mediu.gov.md/index.php/starea-mediului/rapoarte) și prezentat la Conferința Miniștrilor de Mediu „Un mediu pentru Europa” (Batumi, Georgia, iunie, 2016).
Obiectivul specific 6. Asigurarea utilizării raţionale, protecţiei şi conservării resurselor naturale (de apă, sol, subsol, floră și faună).
Obiectivul specific 6.1. Îmbunătăţirea calităţii a cel puţin 50% din apele de suprafaţă prin implementarea sistemului de management al bazinelor hidrografice.
Cu suportul Fondului Provocările Mileniului în cadrul Activității Reformei Sectorului de Irigare, a fost elaborat proiectul Planului de Gestionare a Districtului Bazinului Hidrografic Nistru, care, pe parcursul anului 2016, a fost avizat cu instituțiile interesate, iar la 22 noiembrie 2016 a fost expediat Cancelariei de Stat pentru promovare în ședință de Guvern. Proiectul este definitivat de către redactori și urmează a fi inclus în agenda ședinței de Guvern. Planul de gestionare a districtului bazinului hidrografic Dunărea-Prut și Marea Neagră a fost elaborat în cadrul proiectului „Protecția Bazinelor Rîurilor Internaționale”. Acesta a fost avizat cu ministerele și insituțiile interesate, iar la moment se definitivează în baza avizelor parvenite și urmează a fi transmis Cancelariei de Stat pentru promovare în ședință de Guvern. 
A fost elaborat proiectul Ghidului privind întocmirea Planului de siguranță a apei pentru un sistem public de alimentare cu apă. Acesta a fost discutat în comisiile create în cadrul Ministerului Sănătății, iar aprobarea lui prin Ordin comun al Ministerului Mediului și Ministerului Sănătății urmează în anul 2017.  
La fel, Ministerul Mediului a elaborat proiectul Metodologiei-cadru pentru elaborarea Planurilor de gestionare al riscurilor la inundații. Proiectul metodologiei se află la etapa de avizare și urmează să fie promovat pe parcursul anul 2017. 
Tot în perioada de raportare au fost curăţate 2 km canale de desecare a terenurilor agricole în r-nul Cahul şi 8 km canale de desecare în r-nul Anenii Noi. Întru evitarea inundării traseului Chişinău-Ungheni au fost executate lucrări de demolare a digului ilicit şi a fost redecţionat cursului r. Bîc în albia naturală.
În noiembrie 2015 Ministerul Mediului a alocat din sursele Fondului Ecologic Naţional suma de 2 488 000 lei pentru finanţarea proiectului „Asigurarea protecţiei mun. Chişinău împotriva inundaţiei prin fortificarea barajului lacului de acumulare Ghidighici „Reconstrucţia evacuatorului de fund”. Proiectul a fost implementat pe parcursul anului 2016. 

Lucrările planificate în cadrul proiectului au fost finalizate și date în exploatare la 19 decembrie 2016. După efectuarea lucrărilor de fortificare, cu o întreținere corespunzătoare, durata de viață a barajului lacului de acumulare Ghidighici a fost prelungită cu încă cel puțin 50 de ani.
La fel, pe parcursul anului 2016, în cadrul proiectului “Prevenirea și protecția împotriva inundațiilor din bazinele superioare ale râurilor Siret și Prut, prin aplicarea unui sistem de monitorizare a stațiilor automate (EAST-AVERT)”, finanțat de către Uniunea Europeană, au fost efectuate lucrări de excavație a stâncii mici și partial a stâncii mari, betonarea taluzului umed și reparația rosturilor întru diminuarea infiltrației în corpul barajului lacului de acumulare Costești-Stânca.
Obiectivul specific 6.2. Asigurarea accesului, până în anul 2023, a circa 80% din populaţie la sisteme şi servicii sigure de alimentare cu apă şi a circa 65 % la sisteme şi servicii de canalizare.
Pe parcursul anului 2016 a continuat procesul de perfectare a cadrului normativ în domeniul alimentării cu apă și sanitație. Astfel, au fost aprobate Ghidul privind elaborarea planului de afaceri pentru dezvoltarea companiilor de apă-canal (Ordinul nr. 52 din 07.04.2016), Concepţia-cadru şi Regulamentul cu privire la funcţionarea Sistemului informaţional al resurselor de apă din Republica Moldova (Hotărârea Guvernului nr. 672 din 30.05.2016).
În scopul consolidării capacităților organului central al administrației publice în domeniul mediului privind gestionarea resurselor de apă utilizate în domeniul alimentării cu apă și sanitație, la 13 mai 2016 a fost semnat Acordul dintre Ministerul Mediului, Agenția Elvețiană pentru Dezvoltare și Cooperare și Agenția Austriacă pentru Dezvoltare privind implementarea proiectului „Consolidarea cadrului instituțional în sectorul alimentării cu apă și sanitație din Republica Moldova”. Inițierea negocierilor și aprobarea semnării acestui Acord a fost aprobată prin Hotărârea Guvernului nr. 490 din 22.04.2016. Prin Ordinul ministrului mediului nr. 81 din 07.06.2016 a fost instituit Comitetul de Supraveghere a proiectului. La fel, pentru implementarea fazei a treia a Proiectului „Apă și sanitație (ApaSan) în Republica Moldova a fost semnat Memorandumul de înțelegere dintre Ministerul Mediului al Republicii Moldova, Ministerul Dezvoltării Regionale și Construcțiilor al Republicii Moldova și Agenţia Elveţiană pentru Dezvoltare şi Cooperare (Hotărârea Guvernului nr. 465 din 15.04.2016).
În perioada de raportare, Ministerul Mediului a avut o colaborare activă cu Ministerul Sănătății, în vederea asigurării implementării eficiente în Republica Moldova a Protocolului privind Apa și Sănătatea la Convenția privind protecţia şi utilizarea cursurilor de apă transfrontiere şi a lacurilor internaţionale, la care Republica Moldova este Parte. Astfel, prin Hotărârea Guvernului nr. 1063 din 16.09.2016 a fost aprobat Programul Național privind implementarea Protocolului privind Apa și Sănătatea în Republica Moldova pentru anii 2016-2025, care prevede consolidarea sistemelor de sănătate prin intermediul apei sigure de băut, îmbunătățirea gestionării resurselor de apă și calității serviciilor de alimentare cu apă și sanitație, abordarea viitoarelor riscuri pentru sănătate. 
În scopul prezentării Programului Național privind implementarea Protocolului privind Apa și Sănătatea în Republica Moldova pentru anii 2016-2025, în perioada 26-27 septembrie 2016 a fost organizat Forumul Național „Apă pentru Sănătate”. În cadrul acestui eveniment a fost prezentat și raportul final privind implementarea proiectului „Protocolul privind Apa și Sănătatea în Republica Moldova”, implementat în Republica Moldova în perioada 2006-2016, cu suportul Comisiei Economice pentru Europa a Organizației Națiunilor Unite și Agenției Elvețiene pentru Cooperare și Dezvoltare.
Întru facilitarea procesului de dezvoltare a capacităţilor operatorilor de servicii de alimentare cu apă şi de canalizare, în perioada octombrie - noiembrie 2016, în cadrul Programului Naţional de Creştere a Capacităţilor Operatorilor din domeniul Aprovizionare cu Apă şi Canalizare s-a organizat cursul de instruire pentru angajaţii serviciilor abonaţi ai operatorilor Apă-Canal. Programul acordă sprijin calificat şi eficient operatorilor de apă şi canalizare, membri ai Asociaţiei Moldova Apă-Canal, beneficiari ai proiectelor de dezvoltare regională. Obiectivul Programului constă în asigurarea consolidării şi dezvoltării capacităţilor legate de relaţii cu clienţii în domeniul serviciilor pentru Operatorii „Apă-Canal” din Republica Moldova. 
În februarie 2016 a fost lansat proiectul „Elaborarea Studiului de Fezabilitate pentru extinderea apeductului Chișinau-Strășeni-Călărași”, susținut de Banca de dezvoltare a Germaniei KfW. Prin Ordinul ministrului mediului nr. 45 din 29.03.2016 a fost instituit Comitetul de supraveghere a proiectului, care s-a întrunit de 2 ori pe parcursul anului. În scopul implementării proiectului, Ministerul Mediului a colaborat cu Primăria mun. Chișinău pentru stabilirea schemei prealabile de amplasare a apeductului Chișinău-Strășeni-Călărași pe terenul public aflat în administrarea mun. Chișinău. Pe data de 15.12.2016 a fost semnat Memorandumul de Înțelegere între Ministerul Mediului, APL Strășeni și Călărași și S.A. „Apă-Canal Chișinău” pentru realizarea Proiectului „Îmbunătățirea infrastructurii de apă în Moldova centrală”. Studiul de fezabilitate urmează să fie aprobat în I trimestru, 2017.
În vederea realizării Proiectului „Apă Nord Moldova”, prin Legea nr. 299 din 22 decembrie 2016 a fost ratificat Acordul de grant dintre Republica Moldova și Banca Europeană pentru Reconstrucție și Dezvoltare privind implementarea Proiectului „Apă Nord Moldova”, semnat la 1 august 2016 la Chișinău. Pentru facilitarea procesului de implementare a proiectului, au fost elaborate două proiecte de Hotărâre de Guvern: proiectul Hotărârii Guvernului cu privire la aprobarea Foii de parcurs pentru implementarea Proiectului „Apă Nord Moldova” și proiectul Hotărârii Guvernului cu privire la aprobarea participării Agenției „Apele Moldovei” la fondarea întreprinderii de interes național S.A. „Aqua Nord”. La moment are loc procesul de înregistrare al Operatorului Regional la Camera Înregistrărilor de Stat. Proiectul urmează a fi implementat în raioanele Soroca, Bălți, Florești, Drochia, Rîșcani, Sîngerei, Telenești și va contribui la îmbunătățirea condițiilor de trai și accesul la surse sigure de apă potabilă a cca 400 mii cetățeni. 

Proiectul „Reabilitarea sistemului de alimentare cu apă în raionul Nisporeni: primăriile Nisporeni, Vărzărești și Grozești” susținut financiar de către Uniunea Europeană, Agenția Austriacă pentru Dezvoltare, Agenția Elvețiană pentru Dezvoltare și Cooperare, Ministerul Mediului, Consiliul Raional Nisporeni și Primăriile Nisporeni, Vărzărești și Grozești a fost finalizat în luna iulie 2016. Finalizarea proiectului a fost marcată cu darea în exploatare a stației de tratare a apei din r. Prut din s. Grozești. A fost construit apeductul magistral cu lungimea de 16,8 km, rețelele de distribuție cu lungimea de 101,8 km. În prezent, stația de tratare a apei de la Grozești activează la o capacitate de 50%, iar pe viitor se prevede ca apeductul să fie extins și spre alte sate din raionul Nisporeni: Zberoaia, Bălăurești, Mărinici. În or. Nisporeni sunt conectați la sursa de apă circa 2400 de beneficiari, în s. Vărzărești – 1000, iar în s. Grozești – 545.

Cu suportul Fondului Ecologic Național pe parcursul anului 2016 au fost finanțate 245 de proiecte pe domeniul alimentare cu apă și sanitație, suma solicitată fiind 366722178,00 mln lei.

În cadrul proiectului Modernizarea Serviciilor Publice Locale din Republica Moldova, susținut de Agenția de Cooperare Internațională a Germaniei (GIZ) au fost evaluate 12 studii de fezabilitate. În cadrul aceluiași proiect se desfășoară proiectele regionale: „Îmbunătățirea serviciilor de apă și canalizare din raionul Rîșcani”, „Modernizarea serviciilor de aprovizionare cu apă și canalizare în raionul Cahul”, „Modernizarea serviciilor publice locale de aprovizionare cu apă din raionul Leova”. Printre rezultatele importante se remarcă finalizarea lucrărilor de construcție a stației de epurare a apelor uzate în or. Costești, r. Rîșcani, precum și finalizarea lucrărilor de reabilitare a stației de tratare a apei potabile din or. Cahul.

Cu suportul Agenției Statelor Unite pentru Dezvoltare Internațională (USAID) este implementat proiectul regional „Construcția stației raionale de epurare și dezvoltare a sistemului public de canalizare și epurare a apelor uzate la nivel intercomunitar din or. Telenești”. În cadrul proiectului se prevede construcția stației de epurare cu o capacitate de 700 m3/zi, amenajarea teritoriului stației de epurare, construcția rețelei electrice pentru buna funcționare a acesteia și construcția unei stații de pompare. Proiectul este implementat de către Agenția de Dezvoltare Regională Centru.
În cadrul proiectului „Activități de asigurare a durabilității pentru ecosistemele priacvatice în Zona Ramsar „Nistru de Jos” finanțat de Agenția Austriacă pentru Dezvoltare și implementat de Societatea Ecologică „Biotica”, la rezultatul preconizat 1 - Implementarea unor măsuri prioritare de îmbunătățire a sistemelor de aprovizionare cu apă în satele Popeasca și Talmaza, asigurând accesul egal la apă al femeilor și bărbaților – în perioada iunie-noiembrie 2016 au fost efectuate lucrări de instalare a contoarelor de apă în s. Talmaza, sectorul centru, la 250 gospodării. Au demarat lucrările de amenajare a teritoriului în jurul rezervoarelor de apă în s. Popeasca. În cadrul aceluiași proiect au fost organizate seminare privind problemele sistemelor de alimentare cu apă cu participarea reprezentanților autorităților din r. Ștefan-Vodă și Căușeni și seminarul privind necesitățile și abordările unui management integrat al apelor.
La fel, în septembrie 2016 a avut loc lansarea Proiectului „Armonizarea legislației naționale cu Directiva 91/271/CEE privind epurarea apelor uzate urbane”, susținut de către Agenția Cehă de Dezvoltare. Totodată, a fost elaborată o nouă propunere de proiect „Evaluarea situației privind colectarea și epurarea apelor uzate. Crearea bazei de date electronice” și prezentată  Ambasadei Slovaciei/Companiei SlovakAid pentru finanțare.
Obiectivul specific 6.3. Îmbunătăţirea calităţii solurilor şi reconstrucţia ecologică a terenurilor degradate, afectate de alunecări şi a fâşiilor de protecţie a terenurilor agricole în proporţie de 100 %, precum şi gestionarea durabilă şi protecţia resurselor minerale utile.

La implementarea acestui obiectiv în anul 2016 au contribuit activitățile demarate în cadrul proiectului Băncii Mondiale „Agricultura Competitivă”, și în special din cadrul Componentei 3 „Sporirea productivității solurilor prin intermediul managementului durabil al terenurilor”. Acestea în mare parte vizează măsurile de consolidare a productivității terenurilor prin integrarea gestionării durabile a acestora și a bunelor practici agricole și de mediu. Astfel, în cadrul proiectului au fost selectate 16 proiecte pentru a fi finanțate din cadrul Programului de granturi destinat managementului durabil al terenurilor. Pentru implementarea acestor proiecte a fost alocată suma de 241819 $. Ca rezultat al implementării lor, 6453 ha au fost cultivate cu utilizarea practicilor de management durabil al terenurilor. Menționăm că tehnologiile utilizate pentru prelucrarea acestor 6453 ha au fost No-till și Strip-till.
În cadrul sub-componentei „Sprijin pentru reabilitarea perdelelor forestiere de protecţie”, pe parcursul anului 2016, au fost efectuate lucrări de reabilitare a 413 ha perdele forestiere prin intermediul a diferitor soluții tehnice (lucrări de reconstrucție, tăieri de îngrijire, tratamente silvice etc.). Totodată, în cadrul acestui proiect au fost reabilitate 157,22 ha de fâșii anti-erozionale, care protejează 11606 ha de suprafețe agricole.
În scopul gestionării durabile și protecției resurselor minerale utile, a fost elaborat proiectul Hotărârii de Guvern privind aprobarea modificărilor la Hotărârea Guvernului nr. 259 din 12.04.2013 cu privire la implementarea unor prevederi ale Codului subsolului. Acesta se perfectează în baza avizelor parvenite și urmează a fi remis Ministerului Justiției pentru expertiză jurudică. La fel, în scopul efectuării cerecetărilor științifice ale subsolului au fost aprobate 2 Hotărâri de Guvern și anume: Hotărârea Guvernului nr. 895 din 20.07.2016 cu privire la concesionarea lucrărilor de explorare geologică a hidrocarburilor pe teritoriul Republicii Moldova, cu ulterioara lor exploatare și Hotărârea Guvernului nr. 1439 din 30.12.2016 cu privire la transmiterea dreptului de desfăşurare a lucrărilor de explorare geologică a hidrocarburilor pe teritoriul Republicii Moldova, cu ulterioara lor exploatare.
Obiectivul specific 6.4 . Extinderea suprafeţelor de păduri până la 15% din teritoriul ţării, a ariilor naturale protejate de stat până la 8% din teritoriu şi asigurarea managementului eficient şi durabil al ecosistemelor naturale.
Întru asigurarea implementării acestui obiectiv, în toamna anului 2016 a fost organizată acțiunea de plantare „Un arbore pentru dăinuirea noastră” pe întreg teritoriul țării. Ministerul Mediului a alocat din Fondul Ecologic Național circa 2 milioane de lei pentru procurarea puieților, care au fost repartizați pentru plantare în toate raioanele țării. În cadrul acțiunii:
· Întreprinderile Silvice ale Agenţiei „Moldsilva” au plantat culturi silvice în fondul forestier pe o suprafaţa de 486 ha şi au efectuat lucrări de plantare a pădurilor pe terenurile degradate şi impracticabile pentru agricultură pe o suprafaţă de 92 ha;
· Pe teritoriul localităţilor Republicii Moldova, în scuaruri, parcuri, teritoriile adiacente caselor de locuit, şcolilor, grădiniţelor şi altor instituţii, în preajma străzilor din oraşe şi sate, au fost plantați 106,4 mii arbori şi arbuşti de diferite specii;
· Pe teritoriul mun. Chişinău au fost plantați 12,5 mii arbori şi arbuşti de diferite specii;
· Subdiviziunile din teritoriu ale Ministerului Transporturilor şi Infrastructurii Drumurilor au plantat în fâșiile forestiere de protecţie a traseelor auto 9,8 mii arbori şi arbuşti.
La aceste acţiuni au participat organele administraţiei publice centrale şi locale, instituţii de învățământ, agenţi economici, ONG-uri. Materialul săditor a fost pus la dispoziţia autorităţilor publice centrale și locale de către Agenţia „Moldsilva”. 

Agenția „Moldsilva” a cultivat 790 ha de culturi silvice pe terenuri degradate şi a reabilitat 416 ha de fâşii de protecţie. 

În anul 2016 a fost revizuită Lista speciilor de animale și plante, care se regăsesc în lista speciilor Emerald din Rezoluțiile 4 și 6 a Convenţiei de la Berna.

A continuat identificarea siturilor adiţionale de arii naturale, care ar corespunde criteriilor de asigurare a supravieţuirii speciilor Emerald şi aplicarea măsurilor de protecţie a lor. Astfel, până acum, au fost identificate și propuse pentru aprobare Comitetului Convenției Berna:

· 14 specii de plante, inclusiv speciile Colchicum fominii, Genista tetragona, Luronium natans, Pulsatilla grandis etc.;
· 140 specii de animale selectate includ păsări – 80, mamifere – 13, amfibieni – 3, peşti – 19, reptile – 2, nevertebrate – 23. Dintre aceste specii menţionăm următoarele: Aythya nyroca, Botaurus stellaris,  Cygnus Cygnus, Hieraaetus pennatus, Egretta alba, Platalea leucorodia, Tetrax tetrax; Barbastella barbastellus, Canis lupus, Lutra lutra, Mustela eversmannii, Pelobates fuscus insubricus, Hucho hucho, Elaphe quatuorlineata, Cerambyx cerdo, Lucanus cervus, etc.

· 27 de habitate au fost selectate, descrise şi propuse pentru includere în reţeaua Emerald, inclusiv pajişti continentale cu ierburi, ierburi europene de baltă, stepe continentale, păşuni eutrofice umede, lunci continentale, păduri de fag, păduri de stejar şi carpen, păduri mixte de pantă şi vâlcele, formațiuni riverane de salcie, păduri de frasin şi arin central-europene, peşteri, ș.a.
În scopul dezvoltării mecanismelor pentru constituirea reţelei ecologice naţionale, ca parte integrantă a Reţelei Ecologice Pan-europene, a fost aprobat Regulamentul privind efectuarea lucrărilor de împădurire a terenurilor degradate proprietate publică a unităţilor administrativ teritoriale şi a terenurilor degradate proprietate privată (Hotărârea Guvernului nr. 1186 din 28.10.2016). În raionul Ştefan Vodă, s.Talmaza (Lunca Talmazei) au fost efectuate lucrări de plantare pe o suprafaţă de 7,0 ha. Lucrările de plantare au fost finanțate de către Agenţia Austriacă pentru Dezvoltare în cadrul proiectului „Îmbunătăţirea managementului resurselor acvatice şi protecţie ecosistemelor priacvatice în Zona Ramsar „Nistrul de Jos”, realizat de către  SE „BIOTICA”.
La fel, în perioada de raportare, Guvernul a aprobat crearea Rezervației Biosferice “Prutul de Jos” (Hotărârea Guvernului nr. 16 din 23.01.2017 pentru aprobarea proiectului de hotărâre a Parlamentului privind fondarea Rezervaţiei biosferei „Prutul de Jos” și Hotărârea Guvernului nr. 27 din 25.01.2017 cu privire la aprobarea proiectului de lege pentru modificarea şi completarea Legii nr.1538-XIII din 25 februarie 1998 privind fondul ariilor naturale protejate de stat). Rezervația biosferei „Prutul de Jos” va avea o suprafață de 14771,04 ha și include 9 localități din raionul Cahul, inclusiv terenuri silvice 824 ha din cadrul Ocolului silvic Slobozia – Î.S. Întreprinderea pentru Silvicultură „Silva-Sud” Cahul, Întreprinderea de stat Silvocinegetică „Manta-V” și Rezervația științifică „Prutul de Jos”. Pachetul de documente pentru crearea Rezervației Biosferei a fost transmis Parlamentului pentru adoptare. 
În scopul fortificării capacităților sistemului de arii naturale protejate de stat, Academia de Științe a Moldovei a elaborat Banca de date a Cadastrului Fondului de Arii Naturale Protejate de Stat, care la moment cuprinde 103 arii naturale protejate în bazinul râului Prut și 70 în bazinul râului Nistru. Toate aceste arii naturale protejate de stat au fost publicate în Cadastrul ariilor natural protejate de stat - http://www.ieg.asm.md/ro/cadastrul_ariilor_protejate.
Pentru responsabilizarea beneficiarilor de terenuri împădurite, a fost creat Centrul de informare silvică. Acesta are ca scop informarea deținătorilor de fond forestier privat și deținătorilor de terenuri degradate privind modul de gestiune și amenajare silvică a teritoriului, planificarea lucrărilor necesare în acest sens, tratamentele necesare a fi aplicate și speciile ce urmează a fi plantate. Centrul de informare silvică funcționează pe lângă Institutul de Cercetări și Amenajări Silvice.

Protecția și utilizarea rațională a speciilor dependente de apă și a speciilor migratoare în zonele umede din afara sistemului de arii protejate de stat este reglementată prin Hotărârea Guvernului nr. 963 din 08.08.2016 cu privire la efectuarea vânătorii în sezonul de vânătoare 2016-2017, prin care se interzice vânătoarea speciilor dependente de apă.
Obiectivul specific 7. Crearea sistemului de management integrat al calităţii aerului, reducerea cu 30%  a emisiilor de poluanţi în atmosferă până în anul 2023 şi cu cel puţin 20%  a gazelor cu efect de seră până în anul 2020, comparativ cu scenariul liniei de bază.

         Direcția de acțiune 1. Crearea sistemului integrat de gestionare a calității aerului.

Starea actuală a calităţii aerului și lipsa cadrului instituțional, legislativ și strategic în domeniul protecţiei aerului atmosferic impune întreprinderea unui șir de măsuri urgente în acest domeniu. Astfel, pe parcursul anului 2016 lucrul asupra elaborării proiectului Strategiei în domeniul protecției aerului atmosferic a continuat. În acest sens, Ministerul Mediului beneficiază de suportul proiectului regional GIZ „Dezvoltarea capacităților instituționale ale țărilor Parteneriatului Estic pentru alinierea la obiectivele climatic ale UE”, care a fost lansat pe data de 13 iulie 2016. Prin Ordinul Ministrului Mediului nr. 161 din 21 decembrie 2016 a fost creat Grupul de lucru pentru asigurarea coordonării proiectului. A fost selectat un expert internațional care elaborarează proiectul strategiei în domeniul protecției aerului astmosferic. În perioada de raportare au fost organizate două misiunii a expertului (august, octombrie 2016). Au fost elaborate recomandările pentru monitoringul calității aerului și pentru zone și aglomerări, respectiv vor fi estimate costurile de implementare care se vor integra în proiectul Strategiei. 
În cadrul aceluiași proiect se realizează evaluarea cadrului instituțional și legislativ pentru transpunerea Directivelor din domeniul protecției aerului incluse în Acordul de Asociere RM-UE și anume Directivele 2008/50/CE, 2004/107/CE, 2004/42/CE și 2001/81/CE și elaborarea foilor de parcurs pentru implementarea acestora.
Pe parcursul perioadei de raportare au fost întreprinse un șir de activități în scopul creării Registrului de emisii și transferuri ale poluanților (RETP). Astfel, în februarie 2016 a fost lansat proiectul GEF/UNEP/UNITAR “Proiectului Global pentru Belarus, Cambodgia, Ecuador, Kazahstan, Republica Moldova şi Peru privind punerea în aplicare a RETP ca un instrument pentru raportare, diseminare şi de sensibilizare privind emisiile de Poluanți Organici Persistenți”. În cadrul proiectului a fost realizată chestionarea agenţilor economici care activează în sectorul energetic, producerea şi prelucrarea metalelor, industria de exploatare a mineralelor, industria chimică, managementul deşeurilor şi a apelor uzate, producerea şi prelucrarea hârtiei şi a lemnului, creşterea intensivă a şeptelului şi acvacultură, producerea produselor de origine animală şi vegetală din sectorul alimentar şi al băuturilor. Datele obţinute în urma chestionării vor fi folosite la elaborarea Registrului emisiilor și transferului poluanţilor. În perioada de raportare au fost elaborate: proiectul Regulamentului privind Registrul electronic de emisii şi transferuri ale poluanţilor cu toate anexe relevante, care cuprinde toate aspecte instituționale, de administrare și de procesare a datelor precum și partea tehnică necesară stabilirii registrului, proiectul Conceptului tehnic al Sistemului Informațional PRTR,  raportul de evaluare a infrastructurii naționale a PRTR.
În cadrul Conferinței Miniștrilor de mediu “Un mediu pentru Europa” (iunie, 2016, Batumi, Georgia) a fost adoptată Iniţiativa BACA – Acţiunile de la Batumi privind Aerul Curat. În cadrul acestei iniţiative Republica Moldova a prezentat 3 acţiuni voluntare pe care le va întreprinde în domeniul protecției aerului. 

Direcția de acțiune 2. Reducerea emisiilor de gaze cu efect de seră şi diminuarea impactului schimbărilor climatice.

Ca rezultat al participării delegației oficiale a Republicii Moldova la lucrările celei de-a 21-a Conferinţă a părţilor la Convenţia-cadru a Organizaţiei Naţiunilor Unite privind schimbările climatice (Paris, decembrie, 2015), la 21 septembrie 2016, la sediul ONU de la New York, în cadrul ceremoniei anuale a ONU “2016 Treaty Event”, Dl Pavel Filip, Prim-ministru al Republicii Moldova, a semnat Acordul de la Paris, confirmând astfel aderența Republicii Moldova la aspirațiile globale de reducere a emisiilor de gaze cu efect de seră. Urmare a semnării Acordului, a demarat procedura internă de ratificare a lui. Astfel, a fost elaborat proiectul Decretului Președintelui Republicii Moldova și pachetul de documente aferent ratificării Acordului de la Paris, care la moment sunt examinate în Parlament și urmează a fi promulgat de către Președintele RM pe parcursul anului 2017.
Un alt document important adoptat în acest domeniu este Declarația privind cooperarea în domeniul mediului și schimbărilor climatice, adoptată la Luxemburg, la 17 octombrie 2016, în cadrul primei reuniuni ministeriale a Parteneriatului Estic privind politicile de mediu și schimbările climatice. Declarația este primul document strategic în direcția promovării unei cooperări mai strânse în spațiul vest-european și cel est-european. Ulterior a demarat procesul de elaborare a Planului de acțiuni pentru implementarea Declarației de la Luxemburg. 
În cadrul proiectului „Republica Moldova: Pregătirea Comunicării Naţionale patru şi a Primului raport bienal reactualizat în conformitate cu prevederile Convenţiei-cadru a Naţiunilor Unite cu privire la schimbările climatice (CONUSC)”, finanțat de Fondul Global de Mediu au fost elaborate scenariile de înaltă rezoluţie privind schimbările climatice anticipate pe teritoriul Republicii Moldova în secolul XXI; a fost evaluată vulnerabilitatea sectoarelor cheie ale economiei naţionale la schimbările climatice şi identificate măsuri de adaptare optimale pentru sectoarele: sănătate, forestier, energetic, transport, apă, agricultură. În rezultat au fost elaborate proiectul Strategiei de adaptare la schimbări climatice în sectorul sănătate și proiectul Strategiei de adaptare la schimbări climatice în sectorul forestier. Acestea urmează a fi promovate pentru aprobare.
În cadrul proiectului ENVSEC „Schimbarea climei și securitatea în bazinul fluviului Nistru”, au fost elaborate și aprobate direcțiile strategice și măsurile de adaptare a bazinului fluviului Nistru la schimbările climatice. Pe parcursul anului 2016, cu suportul proiectului, a fost elaborat Planul de implementare a ”Direcțiilor Strategice de adaptare la schimbările climatice în bazinul fluviului Nistru”, care identifică măsuri concrete și costurile implementării, în valoare de 200 milioane euro.
Prin intermediul proiectului regional „Clima East” se implementează proiectul Expert Facility “Structura și responsabilitatea autorității competente de raportarea asupra emisiilor de gaze cu efect de seră de la instalațiile care practică activități stabilite în Anexa I la Directiva privind schema de comercializare a emisiilor”. În cadrul proiectului se va elabora un raport care va stabili structurile instituționale necesare în domeniul schimbărilor climatice și va fi elaborat proiectul Regulamentului acesor structuri.
Tot pe parcursul anului 2016, a fost elaborat proiectul Strategiei de dezvoltare cu emisii reduse și aprobat prin Hotărârea Guvernului nr. 1470 din 30.12.2016. Strategia de Dezvoltare cu Emisii Reduse este un document strategic care stabileşte ce acţiuni trebuie întreprinse în scopul realizării angajamentelor asumate prin INDC. Obiectivul general al Strategiei de Dezvoltare cu Emisii Reduse corespunde celui stabilit în INDC şi este orientat spre reducerea necondiţionată, către anul 2030, a emisiilor totale naţionale de gaze cu efect de seră, cu de 67% comparativ cu nivelul anului 1990, iar în mod condiţionat – cu 78% comparativ cu 1990. Pentru a atinge acest obiectiv vor fi realizate acţiuni de reducere a emisiilor de gaze cu efect de seră pentru următoarele sectoare: energetic, transporturi, clădiri, industrial, agricol, utilizarea terenurilor, schimbări în utilizarea terenurilor şi gospodăria silvică şi deşeuri.   

Aplicarea conceptului Eficientizării Resurselor și Producerii mai Pure este promovată de către Programul EaP GREEN, în cadrul căruia UNIDO susține implementarea proiectelor demonstrative de eficientizare a resurselor și producere mai pură în sectoarele procesare alimentară, producerea materialelor de construcții, cât și a celor ce produc/utilizează chimicale pentru a pune economia verde în practică. În acest scop, UNIDO a elaborat și implementează programul regional demonstrativ de Eficientizare a Resurselor și Producere mai Pură (eng. Resource Efficient and Cleaner Production - RECP). RECP se referă la aplicarea integrată și continuă a practicilor preventive de mediu și tehnicilor de productivitate totală către procese, produse și servicii pentru a spori eficiența și reduce riscuri pentru factorul uman și mediu. Aceste activități contribuie la utilizarea eficienta a materialelor, apei și energiei, reducerea deșeurilor industriale, apelor uzate și emisiilor, precum și sporesc bunăstarea comunităților și mediului. Componenta demonstrativă RECP a UNIDO sub EaP GREEN are ca scop generarea potențialului pentru beneficiile economice, ecologice și sociale prin aplicarea conceptului de Eficientizare a Resurselor și Producere mai Pură la nivel național și regional, în special în sectoarele de procesare alimentară, producerea materialelor de construcții, cât și a celor ce produc/utilizează chimicale. Programul regional de RECP include crearea capacității, demonstrări la nivel de industrie și sprijin în tehnologie. La fel, UNIDO desfășoară activități de replicare regională prin înființarea Cluburilor regionale „NU RISIPI” menite să acorde asistență întreprinderilor locale la reducerea consumului de apă/materiale/energie, măsurând performanțele obținute pe unitate de produs finit/serviciu acordat. 

În total, 84 de întreprinderi și organizații au fost asistate privind implementarea de RECP, inclusiv prin evaluări de tehnologie/avansate (3), evaluări de RECP (17); membrii Clubului NU RISIPI (64).
Evaluările detaliate ale RECP au fost finalizate pentru 17 întreprinderi din sectoarele produse chimice, agro-alimentare și materiale de construcții. Rezultatele de implementare a RECP, cu beneficiile economice și de mediu asociate, au fost documentate în mod corespunzător, utilizând un set standard de indicatori la nivel de întreprindere. Pentru a realiza această direcție de activitate și implementa RECP cu succes la companiile demonstrative recrutate s-au efectuat evaluări detaliate de RECP, opțiunile fezabile de RECP au fost puse în practică, iar beneficiile de RECP au fost monitorizate cu ajutorul unui set de indicatori RECP. Unele din economiile anuale de resurse identificate și evaluate pentru aceste 17 companii includ:

	Energie, MWh 


	Apă, m3
	Materiale, tone
	Emisii, tone de CO2eq
	Deșeuri, tone
	Apă uzată, m3

	5291
	307856
	7077
	1972
	7032
	307616


Beneficiul financiar inițial în rezultatul implementării opțiunilor de RECP la aceste 17 companii însumează 239343 EUR/an. Istoriile de succes în implementarea RECP au fost puse la dispoziția publicului, prin intermediul resurselor web ale NCPP-Moldova.

În cadrul componentei demonstrative RECP ale UNIDO 64 de întreprinderi au primit ghidare în aplicare RECP prin intermediul Cluburilor regionale NU RISIPI în Orhei (35 întreprinderi) și Bălți (29 întreprinderi). Cluburile NU RISIPI se desfășoară regional și unesc grupuri de 10-12 întreprinderi (membri ai Clubului) din aceeași regiune pentru ghidare în comun, printr-un program de training și coaching intensiv. Activitățile de replicare pentru sectorul industrial au ca scop să amplifice aplicarea conceptului de RECP în cadrul întreprinderilor prin auto-ajutor cu reducerea la minimum a sprijinului din partea experților acordat unei companii. Scopul Clubului NU RISIPI constă din acordarea sprijinului întreprinderilor privind identificarea soluțiilor viabile din punct de vedere economic și de mediu în cadrul operațiunilor acestora. Seminarele regionale pentru reprezentanții întreprinderilor în cadrul programului de replicare se desfășoară prin module tematice, cu efectuarea vizitelor tehnice pentru identificarea opțiunilor de RECP împreună cu membrii Cluburilor NU RISIPI. În total, 48 seminare au fost organizate cu desfășurarea vizitelor tehnice și acordarea ghidărilor personalizate către companii.

Obiectivul specific 8. Crearea sistemelor integrate de gestionare a deşeurilor şi substanţelor chimice, care ar contribui la reducerea cu 30% a cantităţilor de deşeuri depozitate şi creşterea cu 20% a ratei de reciclare până în anul 2023.

Activitățile de creare a unui sistem integrat de gestionare a deșeurilor se realizează la nivel național în conformitate cu Strategia privind gestionarea deșeurilor în RM până în anul 2027, iar la nivel regional în conformitate cu Strategia de gestionare integrată a deșeurilor în regiunea de dezvoltare Sud și cele 2 Programe regionale sectoriale în domeniul managementului deșeurilor solide pentru regiunile de dezvoltare Nord și Centru. În conformitate cu aceste documente, în cadrul celor 3 regiuni de dezvoltare Nord, Centru și Sud urmează a fi create 8 regiuni de management al deşeurilor în care vor fi construite 2 staţii de tratare mecanico-biologică a deşeurilor pentru municipiul Chişinău şi Bălţi, pentru a deservi 5-6 raioane vecine, 7 depozite regionale de deşeuri menajere solide, pentru a deservi localităţile din 3-4 raioane asociate şi circa 100 de staţii de transfer pentru acumularea deşeurilor şi transferarea ulterioară a acestora la depozitele regionale.

În perioada anului 2016 au fost elaborate studiile de fezabilitate pentru crearea Sistemelor de Management Integrat al Deșeurilor pentru 3 regiuni de management al deșeurilor. Pentru celelalte 5 regiuni de management al deșeurilor sunt în proces de elaborare și urmează a fi finalizate în anul 2017. Astfel, pentru Regiunea de management al deșeurilor nr. 1 (raioanele Cantemir, Cahul, Taraclia și UTA Găgăuzia (Vulcănești și Ceadâr-Lunga) Studiul de Fezabilitate (SF) a fost realizat de către Agenția de Cooperare Internațională Germană (GIZ) prin intermediul proiectului ,,Modernizarea serviciilor publice locale”. A fost elaborată documentația și parcurse toate etapele prevăzute de Legea 86/2014 privind evaluarea impactului asupra mediului. Astfel, dezbateri publice pe marginea documentației privind evaluarea impactului asupra mediului au fost organizate în aria Regiunii după cum urmează: s. Cania, r-ul Cantemir, 28 iulie 2016, or. Cahul – 03.08.2016, or. Taraclia – 04.08.2016. Actualmente, documentația de evaluare a impactului asupra mediului este în proces de examinare și urmează emiterea Acordului de Mediu.

Pentru Regiunea de management al deșeurilor nr. 2 (raioanele Leova, Cimişlia, Basarabeasca și UTA Găgăuzia (Comrat) și Regiunea de management al deșeurilor nr. 3 (raioanele Căuşeni, Ştefan Vodă), activităţile pentru elaborarea SF sunt finanţate și realizate de către Agenţia Cehă pentru Dezvoltare. În perioada de referință, la data de 22.09.2016 a avut loc ședința grupului de lucru, organizată prin intermediul proiectului ,,Asistența tehnică și instituțională în tratarea deșeurilor solide în regiunea de Sud a Moldovei” și realizată de Consorțiul ,,Managementul deșeurilor solide din Sudul Moldovei”. În cadrul ședinței a fost prezentat proiectul implementat în Sub-regiunea 1, Sub-regiunea 2 și UTA Găgăuzia și s-au discuat aspectele privind finalizarea proiectării depozitului regional din satul Mihailovca.
Pentru Regiunea management al deșeurilor nr. 3 (raioanele Căuşeni, Ştefan Vodă) SF a fost definitivat și prezentat Ministerului Mediului. În prezent este în derulare elaborarea documentației pentru evaluarea impactului asupra mediului. 
Pentru Regiunea de management al deșeurilor nr. 4 (raioanele Străşeni, Hânceşti, Ialoveni, Anenii Noi, Criuleni, Cocieri), Regiunea nr. 6 (raioanele Rezina, Orhei, Șoldănești, Teleneşti) şi Regiunea nr.7 (raioanele Drochia, Sângerei, Floreşti, Făleşti, Soroca, Glodeni, Râşcani) Studiile de Fezabilitate sunt realizate în cadrul proiectului ,,Pregătirea proiectelor de management al deşeurilor solide în trei regiuni din Moldova” finanţat de către Banca Europeană de Investiţii (BEI). SF sunt elaborate de către Compania COWI, selectată prin tender internaţional de către BEI. În perioada de raportare au avut loc ședințe ale Grupului de lucru în cadrul cărora au fost prezentate: Rapoartele Notei de inițiere și Notei cu privire la necesități și la cerințe de proiectare Regiunea nr. 4 la 21.09.2016, Regiunea nr. 6 – 23.09.2016 și Regiunea nr.7 – 26.09.2016. 
Continuă elaborarea studiilor de fezabilitate pentru Regiunea 5 (raioanele Călăraşi, Ungheni, Nisporeni) şi Regiunea 8 (raioanele Edineți. Donduşeni, Briceni, Ocniţa), activităţi finanţate de către GIZ prin intermediul proiectului ,,Modernizarea serviciilor publice locale”. Pentru Regiunile menționate la data de 01.08.2016 au fost semnate Memorandumuri de Înțelegere între MM, MDRC, ADR, Consiliile raionale, Primăriile locale și GIZ privind elaborarea Studiilor de Fezabilitate și Evaluarea Impactului asupra Mediului pentru crearea Sistemelor de management integrat al deșeurilor. La data de 23.09.2016 s-a desfășurat ședința de coordonare a asistenței tehnice în sectorul managementul deșeurilor solide, organizată de GIZ. În cadrul ședinței au fost trecute în revistă activitățile realizate pentru fiecare regiune. Astfel, pentru Regiunile de management al deșeurilor nr. 5 și nr. 8 au fost selectate amplasamente pentru cele două depozite regionale, precum și pentru stațiile de transfer. Pentru toate amplasamentele selectate, autoritățile publice locale pe teritoriul cărora se află amplasamentele au emis deciziile cu privire la selectarea terenului. În prezent se află în derulare investigațiile de teren: topografice, hidrogeologice și geotehnice, precum și descrierea cadrului geografic și socio-economic al zonelor și analiza de opțiuni privind gestionarea deșeurilor municipale.
Totodată specificăm că în prezent este în proces de negociere cu Banca Europeană de Investiţii acordarea creditului în sumă de 100 mln. Euro pentru investiţii în construcția sistemelor integrate de management al deșeurilor.
Un aspect important realizat în cadrul acestui obiectiv este Inventarul național al emisiilor de mercur în Republica Moldova. Acesta a fost elaborat pe parcursul anului 2016, iar anul de referință al Inventarului este 2014. Inventarierea s-a efectuat în baza Ghidului UNEP pentru identificarea și cuantificarea emisiilor de mercur, Nivelul 2 (versiunea Aprilie, 2015). Inventarul a fost realizat în cadrul proiectului GEF/UNEP ”Evaluarea inițială privind implementarea Convenției Minamata cu privire la Mercur în Republica Moldova”.

Inventarul emisiilor de mercur în RM a permis identificarea categoriilor de surse prezente: extracția și utilizarea combustibililor/ surselor de energie, producția altor minerale și materiale cu impurități de mercur, produse de consum cu folosirea intenționată a mercurului, alte utilizări intenționate în produse/ procese, producția metalelor reciclate, incinerarea deșeurilor, depozitarea deșeurilor și tratarea apelor uzate, crematorii și cimitire. 
Totodată, au fost identificate posibilele zone de risc. Următoarele categorii de surse de surse de emisii de mercur nu sunt prezente în RM:

a) Producția primară a metalelor,

b) Utilizarea intenționată a mercurului în procesele industriale.
Rezultatele inventarierii emisiilor de mercur în RM în anul de referință 2014 au constatat un total de 977 kg de mercur emis anual, din care 43% provin din produsele de consum cu folosirea intenționată a mercurului (întregul ciclu de viață), 28% provin din eliminarea/depozitarea/tratarea deșeurilor, 10% - din incinerarea și arderea deșeurilor, 6% - din extracția și utilizarea combustibililor/ surselor de energie, 4% - din producția altor minerale și materiale cu impurități de mercur; 4% - din alte utilizări intenționate în produse/ procese, 4 % - din categoria crematorii și cimitire.
Adițional, a fost elaborat proiectul Legii privind Ratificarea Convenției de la Minamata privind mercurul. Proiectul Legii a fost aprobat prin Hotărârea Guvernului nr. 1354 din 16.12.2016 și transmis Parlamentului pentru adoptare.
Un studiu privind identificarea conținutului de plumb în vopsele a fost realizat în cadrul proiectului global al IPEN (cu suportul SIDA), implementat în Moldova de AO EcoContact. Raportul privind acest studiu a fost lansat în cadrul Săptămânii Internaționale de acțiuni de prevenire a contaminării cu plumb, 23-29 octombrie 2016, implementate de UNEP și WHO. Pentru elaborarea unui studiu calitativ, în perioada aprilie-mai 2016 a fost studiată piața de vopsele din Moldova, iar în iulie-august procurate 31 de cutii de vopsea (emailuri pe bază de solvenți) din diferite puncte de comercializare din or. Chișinău. Toate vopselele procurate au constituit în total 12 tipuri (branduri) de vopsele de la 12 producători din regiune și Moldova. Probele de vopsea au fost pregătite după o metodologie internațional aprobată și au fost analizate într-un laborator acreditat din Statele Unite ale Americii.
În scopul inventarierii terenurilor contaminate cu substanțe chimice periculoase la data de 26 octombrie 2016 a fost semnat un Memorandum de Înţelegere între Agenţia Cehă pentru Dezvoltare, Ministerul Mediului şi Agenţia Naţională pentru Siguranţa Alimentelor. Documentul are drept scop implementarea proiectului ,,Reducerea riscurilor legate de depozitul de deşeuri periculoase Cişmichioi” În cadrul proiectului va fi efectuat un studiu de fezabilitate pentru determinarea cantităţilor şi compoziţiei deşeurilor stocate și înhumate la poligonul de pe teritoriul localității Cișmichioi, evaluării situaţiei ecologice, elaborării unor recomandări privind gestionarea de mai departe a acestui obiect şi estimării cheltuielilor în cazul evacuării şi distrugerii acestor pesticide. Studiul va fi finalizat în trim. II al anului 2017. La momentul actual au fost prelevate probe din 500 puncte din corpul depozitului și expediate în Cehia pentru a fi supuse analizelor de laborator. Totodată, este în derulare Proiectul NATO/OSCE, implementat de Ministerul Apărării, care are drept obiectiv eliminarea a cca. 1269 tone de pesticide solide. Până la moment, în baza documentelor de notificare eliberate de către Ministerul Mediului, au fost evacuate circa 950 tone deșeuri de pesticide pentru incinerare în Polonia. Au rămas circa 319 tone în depozitele din mun. Bălți, r-nul Drochia, r-nul Ceadîr-Lunga (sat. Gaidar), r-nul Sîngerei (sat. Alexăndreni) și depozitul de la poligonul militar Ungheni. Ultimul act de primire care confirmă transportul transfrontier al deșeurilor în Polonia pentru incinerare, datează cu data 17 decembrie 2016.

De asemenea, Ministerul Mediului, prin intermediul Instituţiei publice „EMP Managementul Durabil POP”, de comun cu Ministerul Agriculturii și Industriei Alimentare, implementează proiectul FAO TCP/MOL/3302 ,,Îmbunătățirea capacităților de eliminare a produselor chimice periculoase din fostul spațiu sovietic, ca model de abordare și prevenire de la utilizarea pesticidelor”. În cadrul proiectului au fost exportate în Polonia (pentru eliminare) 147 tone de deșeuri de pesticide.
În baza Acordului dintre Guvernul Republicii Moldova şi NATO privind distrugerea pesticidelor şi produselor chimice periculoase în R.Moldova, în r-nul Fălești, în perioada 29 septembrie - 26 octombrie 2016, au fost pregătite pentru transport şi export (reambalat, paletat, marcat, fixat, cântărit) 183385 kg de deşeuri de pesticide (UN 2588 clasa 61 solide), 1711 kg soluţii apoase contaminate cu deşeuri de pesticide (UN 3062 clasa 9 toxice) și 1908 kg de ambalaje contaminate (UN 2811 clasa 1 solide toxice). 
Cu suportul financiar din partea Consiliului Raional Rezina, IMSP Spitalul Raional Rezina a reparat și a pus în funcțiune 1 autoclav pentru distrugerea deșeurilor medicale periculoase.
În anul 2016, în sat. Gura Galbenei, r-nul Cimișlia a fost înființat un serviciu de salubrizare ÎM ,,Tulumba Servicii”, în r-nul Șoldănești - S.A. ”Salubritate Șoldănești” și Î.M. ”Servicii Comunal Locative” Cotiujenii Mari. Șapte localități din r-nul Rîșcani și r-nul Drochia s-au asociat și au înființat un operator de salubrizare ,,Salubricom Expert”. De asemenea, întru imlementarea proiectului susținut de UNDP Moldova, oferit în cadrul Programului Comun de Dezvoltare Locală Integrată, în baza Î.M. ,,Comprod-Lipcani” a fost creată Asociația intercomunală, în urma căreia a fost lansat serviciul de intervenție: servicii de intervenție la rețele de apă, canalizare, rețele de ilumintat public și termoficare, cât și amenajarea spațiilor verzi, servicii de transport, lichidarea gunoiștilor neconforme etc., beneficiari fiind APL-urile din or. Lipcani, sat. Criva, sat. Drepcăuți, sat. Hlina, sat. Șireuți, sat. Slobozia. Din mijloacele Fondului Ecologic Național, a fost susținut și implementat proiectul ,,Modernizarea serviciului de salubrizare Colonița - viitor curat”.

Din mijloacele Fondului național pentru dezvoltare regională au fost construite 4 depozite pentru deșeuri menajere solide în orașele Telenești, Hîncești, Nisporeni, Biruința (r-nul. Sîngerei). Din aceeași sursă au fost finanțate primăriile Iargara, Tigheci și Baiuș (r-nul Leova) în cadrul Proiectului ,,Cu privire la îmbunătățirea managementului deșeurilor menajere solide în primăriile Iargara, Tigheci și Baiuș”. În prezent, propunerea de proiect se află la etapa a treia de finanțare și implementare.

Din Fondul Ecologic Național a fost susținut și implementat proiectul ,,Platforme ecologice pentru colectarea deșeurilor menajere în orașul Chișinău”. Concomitent, în cadrul proiectului „Îmbunătățirea sistemului integrat de management al deșeurilor solide în raioanele Șoldănești, Rezina și Florești”, din contul mijloacelor acordate de Guvernul Germaniei, au fost amenajate 4 depozite temporare în localitățile Alcedar, Cușmirca, Răspopeni, or. Șoldănești și amenajate 4 rampe temporare în or. Șoldănești, sat. Cușmirca, sat. Răspopeni, sat. Cotiujenii Mari.

Cu suportul GIZ, în r-nul Șoldănești au fost construite și amenajate 388 platforme de colectare a deșeurilor menajere solide.
Din grantul oferit de USAID, Primăria or. Rezina a procurat 100 containere pentru deșeuri menajere solide.

De asemenea, ÎM ,,DPGCL, din or. Făleşti, a construit 4 platforme, a reparat 90 de containere de acumulare a deșeurilor menajere solide, a reparat 4 plase destinate pentru colectarea plasticului. Prin Programul USAID, orașul Basarabeasca a beneficiat de 120 tomberoane  în valoare de 275 mii lei. Tot aici a fost creat sistemul de colectare selectivă a deșeurilor prin instalarea a  301 tomberoane și amenajate stațiilor de transfer. Din surse proprii ÎM ,,Regia Autosalubritate” a procurat și instalat în or. Chișinău 1100 containere noi, iar Consiliul Raional Ștefan-Vodă a procurat 420 containere și 30 plase pentru colectarea plasticului. 

Cu suportul FEN și cofinanțare externă, Consiliul Raional Cantemir a beneficiat de 500 containere.
Pentru ridicarea nivelului de conștinetizare privind asigurarea unui management integrat al deșeurilor, Ministerul Mediului, împreună cu partenerii săi, a organizat un șir de evenimente, și anume:

· Seminarul de instruire în cadrul proiectului ,,Obligațiile în temeiul Convențiilor Basel, Stockholm și Minamata abordate de Protocolul privind Registrul Emisiilor de Poluanți” (31.03.2016); 

· Seminarul național privind stabilirea și promovarea Registrului Poluanților Emiși și Transferați (30.04.2016);
· 6 ședințe de lucru cu reprezentanții APL-urilor în scopul implementării Strategiei de gestionare a deşeurilor în Republica Moldova pentru anii 2013-2027, inclusiv obligaţia de asumare a responsabilităţii producătorului şi a principiului „poluatorul plăteşte”, precum și promovării realizării Studiilor de fezabilitate în cele 8 Regiuni de management al deșeurilor. Au fost instruite cca 150 persoane.
· Săptămâna Internațională de acțiuni de prevenire a contaminării cu plumb în Moldova (23-29 octombrie 2016), în cadrul căruia a avut loc informarea la toate nivelele privind impactul contaminării cu plumb, amplificarea eforturilor țărilor și partenerilor pentru prevenirea contaminării cu plumb a copiilor și promovarea măsurilor de eliminare a vopselelor cu plumb.

